钦定古今图书集成/明伦汇编/官常典/第604卷 > 陈禹谟
## 钦定古今图书集成/明伦汇编/官常典/第604卷 > 陈禹谟

按《苏州府志》：“禹谟，字锡元，万历辛卯举于乡，仕至贵
州参议。神宗末，黔师有事于匀哈，禹谟分巡，往监军
事，所向克捷。振旅入贺，以病归，卒于途。诏赠右参政。
先是，备兵川南长珙郡盗田虎、熊林辈磐牙连岁，酋
豪曾良弼信言起事，通行为囊橐，诸豪酋长蠢蠢骚
动。禹谟至，补卒乘，筑城堡，广置间谍，明设购赏，募壮”
士，搏战杀虎林，间于奢氏，俾诱杀良弼。又移檄谕降
凉山酋石波等万馀人。先后四年，群盗弭散，流亡来
归。其莅黔也，黔抚张公议剿下卫，一见语合，遂以剿
事委禹谟。禹谟侦知下卫诸苗倚平定为谋主，诱其
酋至匀反，接而斩之，趣分兵四道并进。丁巳十二月，
拔养鹅，戊午正月，破干河、马蹄。二月，克摆沙高寨，凡
二十一寨。马蹄有洞阻险，贼败北者聚为窟穴，用火
攻歼焉。叠石封尸，镵其石曰“天焦”，纪功而还。是役也，
斩首二千三百馀级，获生口、牛马无算，抚安降人二
万四千馀人。禹谟以一监司专师旅之寄，宿将悍卒，
悉禀纪律，犷如崇明，狡如邦彦，鞭棰使之，若叱畜犬。
禹谟殁，而安、奢踵叛，兵连祸结。时谓西南之败，起于
招抚驾驭之非其人，而追叹禹谟之亡为可恤也。禹
谟贯穿经史，撰《左氏兵略》，以《左氏》为经，以群史用兵
制胜相比类者为纬。书成，具疏上之，神宗命留览。又
辑《骈志说储》，《经言枝指》，《广滑稽志》。